text: Jule-rock hilsen fra Benny og hans skattemænd
  04 december 2014 kl. 08.30
  Skatteminister Benny Engelbrecht fra Sønderborg er glad for både at synge og spille. Nu har han udsendt en musikalsk julehilsen, hvor Benny & The True Taxmen synger Rock and Roll Christmas for fuld skrue.
  Sangen "Rock and Roll Christmas har skatteministeren begået sammen med kammeraterne Pelle og Jacob - og nu har de lagt den på Youtube som musikvideo med guitarsolo, solbriller og nissedamer.
  Sammen kalder de sig "Benny & The True Taxmen" og ifølge dem er julehilsenen inspireret af kollegaen Bertel Haarders julesange - der dog har en mere traditionel karakter:
  Denne sang er en del af skatteministerens julehilsen, inspireret af navnkundige Bertel Haarders sjove julesange - vores udgave er blot i en noget mere moderne form. Vi har haft det sjovt, da vi indspillede sangen og videoen, det håber vi skinner igennem. Så fra alle os til alle jer, en rigtig glædelig rock & roll jul, skriver bandet på deres facebook-side.
  
  